[pic] | EUROPA-KOMMISSIONEN |

Bruxelles, den 31.8.2010

KOM(2010) 449 endelig

KOMMISSIONENS RAPPORT TIL RÅDET

Rapport for 2006-2008 om den finansielle situation under arbejdsløshedsforsikringsordningen for tidligere kontraktansatte og midlertidigt ansatte i en af Den Europæiske Unions institutioner, som efter ansættelsesforholdets ophør er uden beskæftigelse

KOMMISSIONENS RAPPORT TIL RÅDET

Rapport for 2006-2008 om den finansielle situation under arbejdsløshedsforsikringsordningen for tidligere kontraktansatte og midlertidigt ansatte i en af Den Europæiske Unions institutioner, som efter ansættelsesforholdets ophør er uden beskæftigelse

RESUMÉ

I henhold til artikel 28a, stk. 11, og artikel 96, stk. 11, i ansættelsesvilkårene for De Europæiske Fællesskabers øvrige ansatte - "ansættelsesvilkårene" – skal Kommissionen hvert andet år forelægge Rådet en rapport om den finansielle situation under Fællesskabets arbejdsløshedsforsikringsordning og dens særlige arbejdsløshedskasse. Denne rapport omhandler situationen i årene 2006-2008, men for at åbne mulighed for at sammenligne med den foregående rapport, er også tallene for 2005 systematisk angivet.

Den aktuelle situation i arbejdsløshedskassen er tilfredsstillende, for på det regnskabsmæssige plan er kassens kumulerede reserver blevet øget fra 9 205 000 EUR ved udgangen af 2005 til 16 160 000 EUR ved udgangen af 2008.

De nye ansættelsesvilkår, der trådte i kraft den 1. maj 2004, med indførelsen af en ny personalekategori, nemlig kontraktansatte, indebar imidlertid betydelige ændringer i reglerne for bidrag til arbejdsløshedskassen, de dækkede ansatte samt kriterierne for understøttelsesberettigelse. I årene 2005-2008 har ordningen derfor befundet sig i en overgangsfase, og den ser ved udgangen af denne periode endnu ikke ud til at være helt kørt ind, især hvad angår udviklingen i antallet af fremtidige ydelsesberettigede. Der er derfor behov for en løbende overvågning.

Indførelsen af kategorien kontraktansatte og væksten i EU-agenturerne har resulteret i, at bidragene til og udgifterne under arbejdsløshedskassen blev fordoblet i 2008 i forhold til 2005. Indtægterne steg kraftigt i 2006 og mere moderat i 2007 og 2008, mens udgifterne især steg i 2007 og 2008. Denne tidsforskydning gav sig udslag i, at det årlige overskud steg fra 755 000 EUR i 2005 til 3 410 000 EUR i 2006 og 2 275 000 EUR i 2007, hvorefter overskuddet i 2008 blev afløst af et mindre underskud på 330 000 EUR.

RETSREGLERNE

Beskrivelse af ordningen

Med ikrafttrædelsen af den nye personalevedtægt den 1. maj 2004 blev den hidtidige ordning , der havde været gældende fra 1985 til april 2004, bragt til ophør.

Den gamle ordning dækkede de midlertidigt ansatte mod risikoen for arbejdsløshed, når deres ansættelsesforhold ophørte. Arbejdsløshedsunderstøttelsen fra Fællesskabet var et supplement til den nationale understøttelse, den pågældende kunne opnå. Enhver, der havde været midlertidigt ansat i mindst 6 måneder, havde ret til 24 måneders understøttelse. Der var fastsat et minimums- og et maksimumsbeløb for understøttelsen fra Fællesskabet. Disse beløb er aldrig blevet justeret. Via arbejdsløshedskassen var de midlertidigt ansatte også dækket af den fælles sygesikringsordning (5,1 % af den arbejdsløses referencegrundløn).

Den gamle ordning fortsætter med at gælde i en overgangsperiode for dem, der allerede er arbejdsløse, og for kontrakter, der er indgået før 1. maj 2004 og udløber efter denne dato, hvis den midlertidigt ansatte ønsker det.

Den nye ordning – som har været i kraft siden maj 2004 – dækker også den nye kategori af kontraktansatte mod risikoen for arbejdsløshed.

Retten er nu begrænset til en tredjedel af den periode, hvor den pågældende reelt har været midlertidigt ansat eller kontraktansat, dog højst 36 måneder. Maksimumsbeløbene (som kun ydes fra den 7. måneds ledighed) er blevet justeret, og minimumsbeløbene er blevet forhøjet for de midlertidigt ansattes vedkommende. Der gælder også maksimums- og minimumsbeløb for de kontraktansatte, men de er forskellige fra dem, der gælder for de midlertidigt ansatte. De vil i fremtiden blive justeret årligt (i lighed med lønningerne).

R etsgrundlag

- Artikel 28a i ansættelsesvilkårene for de øvrige ansatte i Fællesskaberne, indført ved artikel 33 i Rådets forordning nr. 2799/85 af 27.9.1985 (EFT L 265 af 8.10.1985), og ændret ved Rådets forordning nr. 723/2004 af 22.3.2004 (EUT L 124 af 27.4.2004).

- Kommissionens forordning nr. 91/88 af 13.1.1988 om fastsættelse af gennemførelsesbestemmelser til artikel 28a i ansættelsesvilkårene for de øvrige ansatte i De Europæiske Fællesskaber (EFT L 11 af 15.1.1989).

- Kommissionens bestemmelser af 14.7.1988 vedtaget ved fælles overenskomst, som konstateredes af præsidenten for De Europæiske Fællesskabers Domstol den 4.7.1989, om gennemførelsesbestemmelserne for tildeling af arbejdsløshedsunderstøttelse til midlertidigt ansatte i medfør af artikel 28a, stk. 10, i ansættelsesvilkårene for de øvrige ansatte i De Europæiske Fællesskaber.

- Artikel 96 og artikel 5 i bilaget i ansættelsesvilkårene for de øvrige ansatte i Fællesskaberne, indført ved Rådets forordning nr. 723/2004 af 22.3.2004 (EUT L 124 af 27.4.2004).

- De årlige forordninger om tilpasning af lønninger, pensioner og andre ydelser.

DEN FINANSIELLE SITUATION I ARBEJDSLØSHEDSKASSEN

I det følgende præsenteres situationen i arbejdsløshedskassen på to forskellige måder. I punkt 2.1. ("Regnskabsmæssig situation") er tallene angivet, således som de er opført i regnskaberne - en finansiel transaktion er henført til det år, hvor den blev bogført ("Regnskabsmæssig situation"). Men der er nogle udgifter og indtægter, der relaterer til transaktioner, som blev foretaget året før deres bogføring. I punkt 2.2 ("Finansiel situation") er tallene angivet efter periodiseringsprincippet. Efter dette princip skal posteringerne henføres under det år, hvor transaktionerne fandt sted.

Den regnskabsmæssige situation: driftsresultater og kumulerede saldi i 2005-2008

Tabel 1 giver en samlet oversigt over indtægter og udgifter, således som de er bogført, samt den deraf følgende driftssaldo.

Beløbene under "Arbejdsløshedsydelser" omfatter overalt grundydelsen, alle familietillæg og justeringskoefficientens virkninger (kun for den gamle ordning). Alle sociale ydelser udbetalt på nationalt plan (arbejdsløshedsydelser, familietillæg, ydelser i tilfælde af sygdom og graviditet osv.) er fratrukket.

Bidragene til den fælles sygesikringsordning dækkes i sin helhed af Fællesskabets arbejdsløshedsforsikringsordning (5,1 % af den arbejdsløses grundløn). Der er derfor ingen arbejdstagerbidrag til sygesikringsordningen, der skal fratrækkes Fællesskabernes arbejdsløshedsydelse.

[pic]

Arbejdsløshedskassen bruger to instrumenter til forvaltning af sine indtægter og udgifter: en løbende konto, hvorpå indtægterne indgår og ydelserne udbetales, samt en række rentebærende indlånskonti, hvor overskuddet på den løbende konto placeres.

Første del af tabel 2 viser transaktionerne på den løbende konto og anden del resultaterne på indlånskontiene samt bevægelserne mellem de to konti. Tredje del viser de konsoliderede kumulerede overskud på de to konti.

[pic]Overskuddet steg med 40 % i 2006 og med 23 % i 2007. Det faldt med 1 % i 2008. Med et kumuleret overskud på tæt ved 16,2 mio. EUR i 2008, må den aktuelle regnskabsmæssige situation i arbejdsløshedskassen derfor betegnes som tilfredsstillende.

Tabel 3 og diagram 1 viser også de kumulerede årlige saldi, der var angivet i den foregående rapport, og dermed udviklingen i den kumulerede saldo over en længere periode (1985-2008).

[pic][pic]

Den finansielle situation: Driftsresultater 2005-2008

Nogle af de indtægter, der bogføres i begyndelsen af år N, er indeholdelser i løn fra udgangen af år N-1, og nogle udbetalinger af arbejdsløshedsydelser bogført i begyndelsen af år N dækker arbejdsløshedsperioder i slutningen af år N-1. Ved anvendelsen af periodiseringsprincippet skal disse beløb henføres til regnskabsår N-1.

Tabel 4 og diagram 2 angiver indtægter og udgifter efter dette princip og viser altså den årlige "finansielle" udgifts- og indtægtssituation i arbejdsløshedskassen.

[pic]

[pic]

I 2006 steg indtægterne betydeligt (36 %) i forhold til året før, og de fortsatte med at stige i 2007 (15 %) og 2008 (12 %). Udgifterne faldt i 2006 (­ 5 %), men steg kraftigt i 2007 (45 %) og 2008 (48 %). Denne forskydning mellem indtægter og udgifter resulterede i store overskud i 2006 og 2007, efterfulgt af et lille underskud i 2008. Dette underskud blev endda opvejet af renterne på indlån. Diagram 3 viser driftssaldoen samt renteindtægterne for årene 2005-2008.

[pic]

Denne udvikling i indtægter og udgifter skyldes hovedsagelig de nye agenturer, der blev oprettet, og den nye personalekategori, der blev indført i 2004, nemlig de kontraktansatte med en tidsbegrænset kontrakt (højst tre år). De kontraktansatte, der blev ansat i 2004-2007, fik indtægterne til at stige, uden at det havde nogen øjeblikkelig indvirkning på udgifterne, mens de første kontrakters udløb og udløsningen af understøttelsesberettigelse fra og med 2007 resulterede i en kraftig stigning i udgifterne.

Den finansielle situation: udgifternes og indtægternes fordeling på de enkelte institutioner og på agenturerne under ét i 2005-2008

Tabel 5 viser, hvordan udgifterne og indtægterne fordelte sig på de enkelte institutioner og samtlige agenturer under ét.

Første del angiver de absolutte tal, anden del angiver, hvilken procentdel den enkelte institution og agenturerne tegner sig for af de samlede udgifter og indtægter.

[pic]